钦定古今图书集成/明伦汇编/官常典/第744卷 > 严容暄 万元亨 陈永龄 盛可学 蒋思
## 钦定古今图书集成/明伦汇编/官常典/第744卷 > 严容暄 万元亨 陈永龄 盛可学 蒋思

宸

按《明外史尹梦鳌传》：“贼犯皇陵，大肆焚掠。知府严容
暄囚服匿于狱，释囚获之。容暄大骂，贼杖杀之。血浸
石阶，宛如其像，涤之不灭。士民乃取石立冢，建祠奉
祀。推官万文英卧病，贼索之。子元亨年十六，泣语父
曰：‘儿不得复事亲矣’。出门呼曰：‘若索官何为？我即官
也’。贼絷之。顾见其师万师尹，亦被絷绐。贼曰：‘若欲得
者官尔，何𦄌此贱隶’？”贼遂释之。元亨乃极口大骂，贼
怒，断胫死，文英获免。容暄，漳浦人；文英，南昌人。皆进
士。一时同死者，千户陈永龄、百户盛可学等四十一
人，诸生六十人。举人蒋思宸闻变，投缳死。后给事中
林正亨录上其状，各赠恤有差。